pythainlp/thaigov-v2-corpus-22032023 huggingface dataset:
วันจันทร์ที่ 21 กุมภาพันธ์ 2565
เดินหน้าเชื่อมรถไฟไทย-ลาว-จีน รองรับการเดินทางระหว่างประเทศ
วันพฤหัสบดีที่ 17 กุมภาพันธ์ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าเชื่อมโยงโครงข่ายรถไฟไทย-ลาว-จีน รองรับการเดินทางและการขนส่งระหว่าง 3 ประเทศ ได้แก่ โครงการรถไฟความเร็วสูงระยะที่ 1 ช่วง กรุงเทพฯ-นครราชสีมา ระยะทาง 250 กม. อยู่ระหว่างก่อสร้างคาดว่าจะเปิดให้บริการปี 2569 โครงการรถไฟความเร็วสูงระยะที่ 2 นครราชสีมา-หนองคาย เป็นส่วนต่อขยายจากระยะที่ 1 รวมระยะทาง 356 กม. ปัจจุบันกำลังทำรายงานวิเคราะห์ผลกระทบสิ่งแวดล้อม เปิดให้บริการปี 2571 และโครงการรถไฟทางคู่ช่วงขอนแก่น-หนองคาย ระยะทาง 167 กม. ปัจจุบันอยู่ระหว่างเสนอคณะรัฐมนตรีพิจารณา รวมถึงก่อสร้างสะพานข้ามแม่น้ำโขงแห่งใหม่ซึ่งเป็นการร่วมลงทุนระหว่างไทยและลาว พัฒนาย่านขนถ่ายสินค้าสถานีหนองคายและพื้นที่นาทา เพื่อรองรับการขนส่งสินค้าในอนาคต
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 10 สิงหาคม 2565
ปลัดเกษตรฯ  ต่อเนื่อง นำทีมเยี่ยมชมการดำเนินงานสหกรณ์ผู้เลี้ยงไก่ไข่เชียงใหม่ – ลำพูน
ปลัดเกษตรฯ ลุยตรวจงาน 17 จังหวัดภาคเหนืออย่างต่อเนื่อง นำทีมเยี่ยมชมการดำเนินงานสหกรณ์ผู้เลี้ยงไก่ไข่เชียงใหม่ – ลำพูน
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังลงพื้นที่ตรวจเยี่ยมการดำเนินงานสหกรณ์ผู้เลี้ยงไก่ไข่เชียงใหม่ - ลำพูน จำกัด ตำบลน้ำแพร่ อำเภอหางดง จังหวัดเชียงใหม่ โดยมีหัวหน้าส่วนราชการกระทรวงเกษตรฯ 17 จังหวัดภาคเหนือ ตลอดจนเกษตรกรให้การต้อนรับ ว่า สหกรณ์ผู้เลี้ยงไก่ไข่เชียงใหม่ - ลำพูน จำกัด เป็นตัวอย่างของการรวมกลุ่มของเกษตรกร เพิ่มความเข้มแข็งในธุรกิจภาคเกษตร สร้างมูลค่าให้กับสินค้าไข่ไก่ สอดคล้องกับนโยบายและโครงการต่างๆ ของกระทรวงเกษตรฯ อาทิ เกษตรแปลงใหญ่ (แปลงใหญ่ไข่ไก่) โดยสหกรณ์ดังกล่าวฯ ขึ้นทะเบียนกับกรมส่งเสริมการเกษตร มีสาขาอยู่ในจังหวัดเชียงใหม่ และจังหวัดลำพูน รวม 4 สาขา
สำหรับการสนับสนุนของกระทรวงเกษตรและสหกรณ์ โดยกรมส่งเสริมสหกรณ์นั้น ได้มีการเข้าไปดูแลและให้คำแนะนำเกี่ยวกับการดำเนินงานของสหกรณ์ ตลอดจนสนับสนุนอุปกรณ์การตลาดต่างๆ อาทิ โกดังเก็บสินค้า ชุดเครื่องโม่และเครื่องผสมอาหาร ห้องเย็น ไซโลเก็บข้าวโพดเลี้ยงสัตว์ เครื่องล้างถาดไข่อัตโนมัติ เครื่องคัดไข่ไก่ เครื่องทำเต้าหู้ไข่ไก่ นอกจากนี้ ยังได้มีความร่วมมือในการทำศูนย์การเรียนรู้และส่งเสริมอาชีพเลี้ยงไข่ไก่ในรูปแบบฟาร์มกลาง โดยจะมีการสร้างโรงเรือนและติดตั้งกรงไก่แบบอัตโนมัติ เพื่อเลี้ยงไก่รุ่นและไก่ไข่ ติดตั้งระบบไบโอแก๊ส เพื่อผลิตกระแสไฟฟ้าไว้ใช้ภายในโรงเรือน มีวัตถุประสงค์เพื่อใช้เป็นแหล่งเรียนรู้การเลี้ยงไข่ไก่ให้กับคนที่สนใจในอาชีพเลี้ยงไก่ไข่ และเพื่อทดแทนปริมาณไข่ไก่ของสมาชิกรายย่อยที่เลิกเลี้ยง รวมถึงเพื่อใช้อุปกรณ์การตลาดที่ได้รับการสนับสนุนจากภาครัฐอย่างคุ้มค่า โดยปัจจุบันศูนย์การเรียนรู้อยู่ระหว่างการก่อสร้าง คาดว่าจะแล้วเสร็จ พร้อมดำเนินงานในปี 2566
ทั้งนี้ สหกรณ์ผู้เลี้ยงไก่ไข่เชียงใหม่ - ลำพูน จำกัด เกิดจากการรวมตัวของเกษตรกรผู้เลี้ยงไก่ไข่ ที่ได้รับความเดือดร้อนจากภาวะราคาไข่ไก่ตกต่ำ และต้นทุนวัตถุดิบและอาหารสัตว์มีราคาที่สูงขึ้น จึงได้รวมตัวจัดตั้งสหกรณ์ขึ้น เพื่อเพิ่มความเข้มแข็งในอาชีพ ปัจจุบันมีสมาชิกสามัญทั้งหมด 66 ราย สมาชิกสมทบ จำนวน 110 ราย มีทุนดำเนินงานอยู่ที่ 114,634,800 บาท อาชีพหลักของสมาชิกคือการเลี้ยงไก่ไข่ โดยมีไก่ไข่ประมาณ 800,000 ตัว สำหรับ ธุรกิจของสหกรณ์ มีทั้งหมด 5 ธุรกิจ ประกอบด้วย 1) ธุรกิจรวบรวมผลผลิตไข่ไก่ 2) ธุรกิจจัดหาสินค้ามาจำหน่าย 3) ธุรกิจแปรรูป (อาหารสัตว์และผลผลิต) 4) ธุรกิจสินเชื่อ 5) ธุรกิจบริการรับฝากเงิน
วันพฤหัสบดีที่ 18 สิงหาคม 2565
ออมสิน ฉลองความสำเร็จ ปล่อยสินเชื่อห่วงใยเพื่อสู้ภัยโควิด-19 เติมสภาพคล่องช่วยคนไทย 1 ล้านคน ตามนโยบายรัฐบาล
ตามที่ ธ.ออมสินได้รับมอบหมายจากรัฐบาลและ ก.คลัง ให้ช่วยเหลือ ปชช.ที่ได้รับผลกระทบจาก COVID-19 ผ่านมาตรการช่วยเหลือต่างๆ มาอย่างต่อเนื่อง ล่าสุดประสบความสำเร็จการปล่อยสินเชื่อโครงการ “สินเชื่อห่วงใย (เพื่อสู้ภัยโควิด-19)” ครบวงเงิน 10,000 ล้านบาท
นายวิทัย รัตนากร ผู้อำนวยการธนาคารออมสิน เปิดเผยว่า ตามที่ธนาคารออมสินได้รับมอบหมายจากรัฐบาลและกระทรวงการคลัง ให้ช่วยเหลือประชาชนที่ได้รับผลกระทบจากสถานการณ์การแพร่ระบาดของ COVID-19 ผ่านมาตรการช่วยเหลือต่าง ๆ มาอย่างต่อเนื่อง ล่าสุดธนาคารประสบความสำเร็จในการปล่อยสินเชื่อโครงการ “สินเชื่อห่วงใย (เพื่อสู้ภัยโควิด-19)” ครบวงเงิน 10,000 ล้านบาท ซึ่งเป็นอีกหนึ่งมาตรการจากธนาคารโดยการสนับสนุนของรัฐบาล ที่สามารถช่วยเหลือประชาชน จำนวน 1 ล้านราย ให้ได้มีเม็ดเงินหมุนเวียนใช้สอย เพิ่มสภาพคล่องในครอบครัว ซึ่งเป็นการปล่อยสินเชื่อผ่าน แอปพลิเคชัน MyMo ทั้งหมด ลูกค้าไม่ต้องไปติดต่อสาขา ทำให้สามารถอนุมัติสินเชื่อให้ประชาชนจำนวนมากได้อย่างรวดเร็ว โดยตลอดระยะเวลากว่า 2 ปีที่ผ่านมา ธนาคารได้ให้สินเชื่อช่วยเหลือประชาชนไปแล้วมากกว่า 6 ล้านคน และถือเป็นหนึ่งใน 45 โครงการที่สามารถช่วยฟื้นฟูและบรรเทาภาระให้กับประชาชนรายย่อย SMEs และภาคธุรกิจ ให้เดินหน้าต่อไปได้
ทั้งนี้ สินเชื่อห่วงใย (เพื่อสู้ภัยโควิด-19) วงเงินโครงการ 10,000 ล้านบาท เพื่อเพิ่มสภาพคล่องในชีวิตประจำวันให้แก่ผู้ได้ผลกระทบจาก COVID-19 ให้กู้รายละไม่เกิน 10,000 บาท อัตราดอกเบี้ยคงที่เพียงร้อยละ 0.35 ต่อเดือน พร้อมเงื่อนไขพิเศษ ไม่ต้องมีผู้ค้ำและไม่ต้องมีหลักประกันการกู้ รวมถึงผ่อนปรนให้ผู้กู้ไม่ต้องชำระทั้งเงินต้นและดอกเบี้ย 6 งวดแรก กำหนดระยะเวลาชำระคืนเงินกู้ไม่เกิน 2 ปี โดยยื่นกู้ผ่านช่องทางแอปพลิเคชัน MyMo
https://www.gsb.or.th/news/gsbpr28-65/
วันอังคารที่ 27 กรกฎาคม 2564
ธอส. มอบ 3 ล้านบาท ยินดี “น้องเทนนิส” คว้าเหรียญทองแรกของไทย ในโอลิมปิกเกมส์ โตเกียว 2020
ธอส.มอบ 3 ล้านบาท ยินดีกับ “น้องเทนนิส” พาณิภัค วงศ์พัฒนกิจ นักกีฬาเทควันโดทีมชาติไทย หลังคว้าเหรียญทองแรกของไทย ในการแข่งขันโอลิมปิกเกมส์ โตเกียว 2020 สร้างชื่อเสียงให้แก่ประเทศไทย
ธนาคารอาคารสงเคราะห์ มอบ 3 ล้านบาท ยินดีกับ “น้องเทนนิส” พาณิภัค วงศ์พัฒนกิจ นักกีฬาเทควันโดทีมชาติไทย หลังคว้าเหรียญทองแรกของไทย ในการแข่งขันโอลิมปิกเกมส์ โตเกียว 2020 สร้างชื่อเสียงให้แก่ประเทศไทย และ ธอส. ในฐานะผู้สนับสนุนหลักตั้งแต่ปี 2549 ถึงปัจจุบันของสมาคมกีฬาเทควันโดแห่งประเทศไทย
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากการที่ธนาคารอาคารสงเคราะห์ เป็นผู้สนับสนุนหลักของสมาคมกีฬาเทควันโดแห่งประเทศไทย มาตั้งแต่ปี 2549 จนถึงปัจจุบันปีละ 17 ล้านบาท ตลอดระยะเวลาที่ผ่านมาสมาคมกีฬาเทควันโดแห่งประเทศไทยสามารถพัฒนาวงการกีฬาเทควันโดได้อย่างมีประสิทธิภาพ เห็นได้จากทัพนักกีฬาเทควันโดทีมชาติไทยสามารถสร้างผลงานที่โดดเด่น นำพาชื่อเสียง และความภาคภูมิใจกลับมาให้กับประเทศไทยมาได้อย่างต่อเนื่อง รวมถึงเมื่อช่วงค่ำของวันเสาร์ที่ 24 กรกฎาคม 2564 ที่ผ่านมา “น้องเทนนิส” พาณิภัค วงศ์พัฒนกิจ จอมเตะสาวทีมชาติไทย สามารถคว้าเหรียญทองจากการแข่งขันรุ่นน้ำหนักไม่เกิน 49 กิโลกรัมหญิง ในการแข่งขันโอลิมปิกเกมส์ โตเกียว 2020 ณ กรุงโตเกียว ประเทศญี่ปุ่น ซึ่งถือเป็นเหรียญทองแรกของการแข่งขันโอลิมปิกเกมส์ครั้งนี้ นับเป็นเหรียญทองเหรียญที่ 10 ในประวัติศาสตร์ของประเทศไทยที่ได้จากการเข้าร่วมการแข่งขันกีฬาโอลิมปิกเกมส์ และเป็นเหรียญทองเหรียญแรกที่ได้จากการแข่งขันกีฬาเทควันโดอีกด้วย ทำให้ล่าสุด คณะกรรมการธนาคารโดยมี นายยุทธนา หยิมการุณ ประธานกรรมการธนาคาร มีมติเห็นชอบให้ธนาคารมอบ 3 ล้านบาท ให้กับ “น้องเทนนิส” พาณิภัค วงศ์พัฒนกิจ ในฐานะที่ได้สร้างความสุขความภาคภูมิใจให้กับคนไทยในขณะนี้ และตอบแทนในความมุ่งมั่นทุ่มเทฝึกซ้อมอย่างหนักจนนำมาซึ่งความสำเร็จได้ในที่สุด
ทั้งนี้ ตั้งแต่ปี 2549 จนถึงปัจจุบัน สมาคมกีฬาเทควันโดแห่งประเทศไทย สามารถสร้างผลงานและชื่อเสียงให้ประเทศไทยในการแข่งขันระดับนานาชาติมาอย่างต่อเนื่องจากเวทีการแข่งขันมากกว่า 160 รายการ โดยก่อนหน้านี้ สามารถคว้าเหรียญจากการแข่งขันโอลิมปิกเกมส์ มาแล้ว 5 เหรียญ ประกอบด้วย เหรียญแรก คือ เหรียญทองแดง ในการแข่งขันโอลิมปิกเกมส์ เอเธนส์เกมส์ 2004 โดยเยาวภา บุรพลชัย เหรียญที่ 2 คือ เหรียญเงิน ในการแข่งขันโอลิมปิกเกมส์ ปักกิ่งเกมส์ 2008 โดยบุตรี เผือดผ่อง ลำดับที่ 3เป็นเหรียญทองแดง ในการแข่งขันโอลิมปิกเกมส์ ลอนดอนเกมส์ 2012 โดยชนาธิป ซ้อนขำ ส่วนลำดับที่ 4 และ 5 เป็นเหรียญเงินและเหรียญทองแดงจากการแข่งขันโอลิมปิกเกมส์ ริโอเกมส์ 2016 โดยเทวินทร์ หาญปราบ และพาณิภัค วงศ์พัฒนกิจ
นอกจากการสนับสนุนทางด้านกีฬาให้กับสมาคมกีฬาเทควันโดแห่งประเทศไทยแล้ว ธอส. ยังมีภารกิจหลักในการสนับสนุนสินเชื่อเพื่อที่อยู่อาศัยแก่ประชาชน โดยเฉพาะกลุ่มผู้มีรายได้น้อยและปานกลาง ให้มีที่อยู่อาศัยเป็นของตนเอง ตลอดระยะเวลาเกือบ 68 ปี ธนาคารสร้างโอกาสให้คนไทยได้มีที่อยู่อาศัยเป็นของตนเองมาแล้วมากกว่า 3.7 ล้านครอบครัว ควบคู่ไปกับการดำเนินงานด้านความรับผิดชอบต่อสังคมและสิ่งแวดล้อม หรือ CSR ของธนาคาร ทั้งทางด้านที่อยู่อาศัย การศึกษา สังคมและสิ่งแวดล้อม ส่งเสริมสถาบันพระมหากษัตริย์/ศาสนา/ศิลปวัฒนธรรม
วันอาทิตย์ที่ 3 กรกฎาคม 2565
รัฐมนตรีว่าการกระทรวงยุติธรรม ปลื้ม กฎหมายยาเสพติดใหม่ ทำยานรกลดลง ผู้ต้องหาลดวูบ 1 แสนราย มั่นใจ เดินถูกทางแก้ปัญหายาเสพติด
รัฐมนตรีว่าการกระทรวงยุติธรรม ปลื้ม กฎหมายยาเสพติดใหม่ ทำยานรกลดลง ผู้ต้องหาลดวูบ 1 แสนราย มั่นใจ เดินถูกทางแก้ปัญหายาเสพติด เตือน ใช้กัญชาอย่างระวัง ห้ามนำออก-ใช้ระหว่างเดินทางต่างประเทศ ชี้ หลายประเทศ ยังมีโทษหนัก
วันที่ 3 กรกฎาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตนได้รับรายงานผลการปราบปรามยาเสพติดจาก ป.ป.ส.ว่า ภายหลังมีกฎหมายยาเสพติดใหม่ ที่เริ่มบังคับใช้ วันที่ 9 ธันวาคม 2564 ส่งผลให้ภาพรวมยาเสพติดลดลงอย่างเห็นได้ชัด โดยเฉพาะยาเสพติด ที่เข้ามาทางสามเหลี่ยมทองคำ ทำให้ขณะนี้ ตัวเลขผู้ต้องหา และคดียาเสพติด ลดลงกว่าปีที่แล้วจำนวนมาก
นายสมศักดิ์ กล่าวอีกว่า ตัวเลขผู้ต้องหาในคดียาเสพติด ในปี 2564 มีจำนวน 3.5 แสนราย แต่ในปี 2565 หลังมีกฎหมายใหม่ ผู้ต้องหาลดลงกว่า 1 แสนรายคาดว่า จะเหลือ 2.5 แสนราย และมีแนวโน้มลดลงตามลำดับ ส่วนจำนวนยาเสพติดที่ยึดได้ อย่าง ยาบ้า ในปี 2564 ตรวจยึดได้ 550 ล้านเม็ด แต่ในปี 2565 ยึดได้ 342 ล้านเม็ด โดยจะเห็นว่า หลังมีกฎหมายใหม่ ยาเสพติด ก็ลดลง ซึ่งเรามาถูกทางในการแก้ปัญหายาเสพติดแล้ว
“แต่สิ่งที่น่าสังเกตคือ กัญชา มีปริมาณที่เพิ่มขึ้น เป็นผลมาจากการปลดล็อค โดยปี 64 มีจำนวน 43,714 กิโลกรัม แต่ในปี 65 เพิ่มเป็น 50,622 กิโลกรัม ซึ่ง ป.ป.ส. ยังมีการข่าวว่า มีนายทุนไทย ไปลงทุนปลูกกัญชาที่ประเทศเพื่อนบ้าน โดยจะส่งผลให้กัญชา มีปริมาณที่มากขึ้นในประเทศ ผมจึงขอเตือนให้ระมัดระวังเรื่องการใช้กัญชา เพราะก็มีข่าวออกมาเป็นระยะว่า มีเยาวชนต้องเข้าโรงพยาบาลเพราะใช้กัญชา รวมถึงอยากย้ำเตือนว่า ห้ามพกพากัญชา ออกนอกประเทศ หรือ ใช้กัญชาในช่วงเวลาเดินทาง เป็นอันขาด เนื่องจากในหลายประเทศยังผิดกฎหมายอยู่ และมีโทษหนัก” รมว.ยุติธรรม กล่าว
วันเสาร์ที่ 23 กรกฎาคม 2565
โฆษกรัฐบาลขอบคุณสภาฯ โหวตไว้วางใจนายกฯ-รมต. แจงน้อมรับทุกความเห็นและข้อเสนอแนะ เพื่อปรับปรุงการบริหารประเทศ
โฆษกรัฐบาลขอบคุณสภาฯ โหวตไว้วางใจนายกฯ-รมต. แจงน้อมรับทุกความเห็นและข้อเสนอแนะ เพื่อปรับปรุงการบริหารประเทศ ให้บรรลุผลสำเร็จตามนโยบายที่รัฐบาลกำหนดไว้อย่างมีประสิทธิภาพ
วันนี้ 23 ก.ค. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวภายหลังที่ประชุมสภาผู้แทนราษฎรลงมติไว้วางใจนายกฯ และรัฐมนตรีว่า ขอขอบคุณประธานสภาฯ และส.ส.ทุกท่านที่ให้ความไว้วางใจท่านนายกฯ และรัฐมนตรีที่ถูกอภิปราย นอกจากนี้ ยังถือเป็นโอกาสที่ดีที่รัฐบาลได้มีโอกาสชี้แจงและอธิบายหลายประเด็นต่อที่ประชุมสภาฯ ทั้งนี้ รัฐบาลจะนำทุกความคิดเห็น รวมถึงข้อเสนอแนะต่างๆ และข้อกังวลตลอดระยะเวลาการอภิปรายที่ผ่านมา ซึ่งที่ประชุมสภาฯ ได้แสดงความห่วงใยไว้ ไปพิจารณาปรับปรุงการดำเนินงานเพื่อให้ประชาชนได้รับประโยชน์จากการบริหารประเทศให้มากที่สุด อย่างไรก็ตาม ขอให้ทุกฝ่ายมั่นใจว่า รัฐบาลจะบริหารประเทศด้วยความซื่อสัตย์สุจริต และเด็ดขาดกับการทุจริตคอรัปชั่น เพื่อให้บรรลุผลสำเร็จตามนโยบายที่รัฐบาลได้กำหนดไว้อย่างมีประสิทธิภาพ โดยมีเป้าหมายหลักเพื่อให้ประเทศมีความมั่นคง มั่งคั่ง และยั่งยืน สามารถขับเคลื่อนประเทศให้ก้าวพ้นวิกฤตต่างๆ รวมทั้งฟื้นฟูเศรษฐกิจของประเทศให้กลับคืนมาโดยเร็ว
"แม้ว่าการอภิปรายในหลายวันที่ผ่านมา บางประเด็นฝ่ายค้านยังมีการใช้ข้อมูลที่ไม่ถูกต้องอยู่บ้าง แต่รัฐบาลก็ได้ใช้โอกาสนี้ชี้แจงทำคงามเข้าใจอย่างชัดเจนไปหมดแล้ว ดังนั้น เมื่อเสร็จสิ้นการอภิปรายไม่ไว้วางใจแล้ว จากนี้ไปก็ขอให้ฝ่ายค้านมาร่วมกันทำงานเพื่อประชาชนและประเทศชาติ ขณะที่ในส่วนของพรรคร่วมรัฐบาลนั้น มั่นใจว่ามีความเข้มแข็งในการทำงานร่วมกันต่อไป เพื่อฟันฝ่าอุปสรรคต่างๆ ไปให้ได้ เพราะยังมีอีกหลายปัญหาที่ประชาชนยังคงรอให้รัฐบาลเข้าไปช่วยแก้ไขอยู่" นายธนกร กล่าว
//////
วันพฤหัสบดีที่ 3 มีนาคม 2565
‘รมช.มนัญญา’ ยกระดับคุณภาพกาแฟอะราบิกาบ้านปางขอน จ.เชียงราย เดินหน้าเพิ่มประสิทธิภาพการผลิตสู่ระดับพรีเมี่ยม
‘รมช.มนัญญา’ ยกระดับคุณภาพกาแฟอะราบิกาบ้านปางขอน จ.เชียงราย เดินหน้าเพิ่มประสิทธิภาพการผลิตสู่ระดับพรีเมี่ยม มุ่งขยายผลความสำเร็จสู่พื้นที่อื่นๆ
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวภายหลังลงพื้นที่ติดตามการดำเนินงานการเพิ่มประสิทธิภาพการผลิตกาแฟอะราบิกา สถานีพัฒนาการเกษตรที่สูงตามพระราชดำริบ้านปางขอน จังหวัดเชียงราย พร้อมด้วย นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ นายอำพันธุ์ เวฬุตันติ
รองปลัดกระทรวงเกษตรและสหกรณ์ คณะผู้บริหารหน่วยงานในสังกัดกระทรวงเกษตรและสหกรณ์ ณ สถานีพัฒนาเกษตรที่สูงตามพระราชดำริ บ้านปางขอน ต.ห้วยชมพู อ.เมือง จ.เชียงราย ว่า สถานีพัฒนาการเกษตรที่สูงตามพระราชดำริ บ้านปางขอน ก่อตั้งเมื่อปี 2545 เพื่อสนองพระราชดำริของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในการช่วยเหลือราษฎรในพื้นที่โดยรอบสถานี และพื้นที่ใกล้เคียงให้มีคุณภาพชีวิตและความเป็นอยู่ที่ดีขึ้น ตามแนวทางพระราชดำริ “แหล่งผลิตและสำรองอาหาร” บริเวณที่ตั้งของสถานีอยู่สูงจากระดับน้ำทะเลประมาณ 1,400 เมตร เป็นแหล่งต้นน้ำลำธารที่สำคัญของประเทศ
ทั้งนี้ ศูนย์วิจัยและพัฒนาการเกษตรที่สูงเชียงราย กรมวิชาการเกษตร ได้วิเคราะห์วางแผนการเพิ่มประสิทธิภาพการผลิตกาแฟอะราบิกา โดยจัดทำแปลงต้นแบบการฟื้นฟูสภาพต้นกาแฟอะราบิกาที่มีอายุมาก จำนวน 2 ไร่ จัดทำแปลงขยายพันธุ์มะคาเดเมีย จำนวน 5 ไร่ ใช้เป็นพืชร่มเงา การฝึกอบรมการผลิตกาแฟอะราบิกาที่ถูกต้องและเหมาะสม ดำเนินกิจกรรมผลิตต้นพันธุ์กาแฟอะราบิก้าพันธุ์เชียงใหม่ 80 จำนวน 4,000 ต้นต่อปี และผลิตต้นพันธุ์มะคาเดเมีย จำนวน 2,000 ต้นต่อปี ใช้เป็นพืชร่มเงากาแฟ สนับสนุนให้กับเกษตรกรที่ผ่านการฝึกอบรมเพื่อให้เกิดการพัฒนาอย่างเป็นรูปธรรม
สำหรับผลการดำเนินงาน การปลูกกาแฟอะราบิก้าพันธุ์เชียงใหม่ 80 พบว่า มีผลผลิตตั้งแต่ปี 2554 เพิ่มขึ้นอย่างต่อเนื่อง โดยในปี 2554 จำนวน 132,100 กิโลกรัม และในปี 2564 และเพิ่มเป็น 380,107 กิโลกรัม เกษตรกรมีรายได้เฉลี่ยต่อครัวเรือน 380,107 บาท เมื่อเทียบในปี 2545 ก่อนเริ่มโครงการเกษตรกรมีรายได้ครัวเรือนเพียง 50,000 บาทต่อครัวเรือนต่อปี
รมช.มนัญญา กล่าวถึงความสำเร็จของโครงการฯ ว่า บ้านปางขอนเป็นแหล่งผลิตกาแฟที่สำคัญอีกแหล่งหนึ่งของ จ.เชียงราย ซึ่งโครงการดังกล่าวนับเป็นต้นแบบขยายผลสู่พื้นที่อื่นของภาคเหนือตอนบน โดยในปี 2565 เกษตรกรผู้ปลูกกาแฟในพื้นที่ดำเนินงานของสถานีพัฒนาการเกษตรที่สูงฯ ได้รับการรับรองแหล่งผลิตดีที่เหมาะสม (GAP) ตามมาตรฐานสินค้าเกษตร มกษ. 9001-2556 จำนวน 95 ราย 95 แปลง พื้นที่ได้รับการรับรอง 1,170 ไร่ สำหรับแผนการดำเนินงานต่อไป ศูนย์วิจัยและพัฒนาการเกษตรที่สูงเชียงราย มีแผนสนับสนุนการเพิ่มประสิทธิภาพการพัฒนาการผลิตกาแฟสู่ระดับพรีเมี่ยม โดยใช้ชุดเทคโนโลยีของกรมวิชาการเกษตร ครอบคลุมตั้งแต่ การดูแลแปลง การใช้ดัชนีการเก็บเกี่ยวกาแฟ การหมักกาแฟ เทคโนโลยีการหมักกาแฟ เทคโนโลยีบรรจุภัณฑ์เก็บรักษากาแฟ เทคโนโลยีการคั่วกาแฟลดสารพิษ เทคนิคการคัดเกรดกาแฟ รวมทั้งการประเมินคุณภาพกาแฟเพื่อยกระดับคุณภาพและเพิ่มมูลค่าผลิตภัณฑ์กาแฟของเกษตรกรต่อไปในอนาคต.
วันจันทร์ที่ 17 มกราคม 2565
ดีเดย์! 17 ม.ค. 65 ก.อุตสาหกรรม เปิด 3 สินเชื่อดอกเบี้ยต่ำช่วย SMEs วงเงินรวม 2,000 ล้านบาท
.....
กระทรวงอุตสาหกรรม เปิดสินเชื่อดอกเบี้ยต่ำ 3 โครงการ วงเงินรวม 2,000 ล้านบาท เพื่อช่วยเหลือ SMEs และลูกหนี้ได้รับผลกระทบจากสถานการณ์โรคโควิด-19 คาดช่วยรักษาการจ้างงานได้กว่า 3,000 ราย และสร้างเงินหมุนเวียนในระบบเศรษฐกิจราว 10,000 ล้านบาท เปิดรับคำขอ 17 ม.ค. 65 เป็นต้นไป ดังนี้
.
1.สินเชื่อเพิ่มศักยภาพ SMEs สำหรับผู้ผลิตให้บริการค้าปลีก – ส่ง ใน 5 กลุ่มอุตสาหกรรม BCG ให้วงเงินสินเชื่อสูงสุด 15 ล้านบาท/ราย ระยะเวลาสูงสุด 10 ปี ปลอดชำระคืนเงินต้นสูงสุด 18 เดือน ดอกเบี้ย 2% ต่อปีตลอดอายุสัญญา
.
2.สินเชื่อสร้างโอกาส เสริมสภาพคล่อง SMEs สำหรับผู้ผลิตให้บริการค้าปลีก – ส่ง ใน 8 กลุ่มอุตสาหกรรม ให้วงเงินสินเชื่อตั้งแต่ 1 แสน - 2 ล้านบาท/ราย ระยะเวลากู้สูงสุด 7 ปี ปลอดชำระคืนเงินต้นสูงสุด 12 เดือน ดอกเบี้ย 2% ต่อปีตลอดอายุสัญญา
.
3.สินเชื่อเพื่อฟื้นฟู SMEs ช่วยเหลือลูกหนี้กองทุนพัฒนาเอสเอ็มอีตามแนวประชารัฐที่มีภาระหนี้คงเหลือกับกองทุนฯ ให้วงเงินสินเชื่อสูงสุด 3 ล้านบาท/ราย โดยเมื่อรวมกับหนี้เงินต้นและดอกเบี้ยคงค้างต้องไม่เกินวงเงินสินเชื่อเดิม ระยะเวลากู้สูงสุด 7 ปี ปลอดชำระคืนเงินต้นสูงสุด 12 เดือน ดอกเบี้ย 2% ต่อปีตลอดอายุสัญญา
.
ผู้ประกอบการ SMEs สามารถติดต่อขอรับสินเชื่อได้ที่ สนง.กองทุนพัฒนาเอสเอ็มอีตามแนวประชารัฐ/ สนง.อุตสาหกรรมจังหวัด/ เว็บไซต์www.thaismefund.comหรือwww.smebank.co.th
.
อ่านเพิ่มเติม คลิกhttps://www.thaigov.go.th/news/contents/details/50480
#ไทยคู่ฟ้า#ร่วมต้านโควิด19
-------------------
วันอังคารที่ 6 กรกฎาคม 2564
SME D Bank ช่วยลูกค้าได้รับผลกระทบเหตุระเบิด-เพลิงไหม้โรงงานย่านกิ่งแก้ว ออกมาตรการด่วนพักชำระหนี้เงินต้นและดอกเบี้ย 6 เดือน คู่เติมทุนเสริมสภาพคล่อง
SME D Bank ออกมาตรการเร่งด่วนช่วยเหลือลูกค้าได้รับผลกระทบจากเหตุระเบิด-เพลิงไหม้โรงงานย่านกิ่งแก้ว สำหรับกลุ่มได้รับผลกระทบทางตรง พักชำระหนี้เงินต้นและดอกเบี้ย นาน 6 เดือน  และกลุ่มได้รับผลกระทบทางอ้อม พักชำระหนี้เงินต้นและดอกเบี้ย นาน 3 เดือน
SME D Bank ออกมาตรการเร่งด่วนช่วยเหลือลูกค้าได้รับผลกระทบจากเหตุระเบิด-เพลิงไหม้โรงงานย่านกิ่งแก้ว สำหรับกลุ่มได้รับผลกระทบทางตรง พักชำระหนี้เงินต้นและดอกเบี้ย นาน 6 เดือน และกลุ่มได้รับผลกระทบทางอ้อม พักชำระหนี้เงินต้นและดอกเบี้ย นาน 3 เดือน ควบคู่เติมทุนเสริมสภาพคล่อง เพื่อสำรองเป็นค่าใช้จ่าย
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากเหตุระเบิดและเพลิงไหม้ในโรงงานผลิตเม็ดโฟมพลาสติก ซอยกิ่งแก้ว 21 ตำบลบางพลีใหญ่ อำเภอบางพลี จังหวัดสมุทรปราการ เมื่อช่วงเช้าวานนี้ (5 กรกฎาคม 2564) ส่งผลกระทบให้สถานประกอบการของผู้ประกอบการเอสเอ็มอีในพื้นที่ดังกล่าว และใกล้เคียง ได้รับความเสียหาย ไม่สามารถดำเนินธุรกิจได้ชั่วคราว SME D Bank ในฐานะสถาบันการเงินของรัฐเพื่อเอสเอ็มอีไทย มีความห่วงใยลูกค้าผู้ประกอบการเอสเอ็มอีอย่างยิ่ง จึงได้ออกมาตรการช่วยเหลือเร่งด่วน ดังนี้
มาตรการช่วยเหลือลูกค้าได้รับผลกระทบทางตรง สำหรับกิจการที่อยู่ในย่านจุดเกิดเหตุ สถานประกอบการได้รับความเสียหายรุนแรง ต้องปิดหยุดดำเนินการเพื่อฟื้นฟูซ่อมแซม สามารถขอพักชำระหนี้เงินต้นและดอกเบี้ยได้ 6 เดือน ควบคู่สามารถขอสินเชื่ออัตราดอกเบี้ยต่ำพิเศษ เพื่อนำไปเสริมสภาพคล่อง ซ่อมแซม ฟื้นฟูกิจการ และสำรองเป็นค่าใช้จ่าย
มาตรการช่วยเหลือลูกค้าได้รับผลกระทบทางอ้อม สำหรับกิจการอยู่ในพื้นที่รอบนอกรัศมีจุดเกิดเหตุเกิดความไม่สะดวกในการดำเนินกิจการ หรือไม่สะดวกในการขนส่งสินค้า สามารถขอพักชำระหนี้เงินต้นและดอกเบี้ยได้ 3 เดือน ควบคู่สามารถขอสินเชื่ออัตราดอกเบี้ยต่ำพิเศษ เพื่อนำไปเสริมสภาพคล่อง ซ่อมแซม ฟื้นฟูกิจการ และสำรองเป็นค่าใช้จ่าย
ผู้ประกอบการที่ต้องการเข้ารับมาตรการ แจ้งความประสงค์ได้ผ่านสาขา SME D Bank ทั่วประเทศ หรือสอบถามข้อมูลเพิ่มเติมได้ที่ Call Center 1357
วันศุกร์ที่ 27 พฤษภาคม 2565
“อนุทิน” เผย ผลตรวจผู้ป่วยสงสัยจากประเทศเฝ้าระวังยังไม่พบ “ฝีดาษวานร”
รองนายกรัฐมนตรีและรัฐมนตรีว่าการกระทรวงสาธารณสุข เผย ไทยมีมาตรการเฝ้าระวังคัดกรองโรคฝีดาษวานรในผู้เดินทางจากประเทศเฝ้าระวัง ผลตรวจเชื้อของผู้ป่วยสงสัยยังไม่พบฝีดาษวานร แต่เป็นเชื้อเริม เตรียมการรับมือโดยส่งวัคซีนฝีดาษคนที่องค์การเภสัชกรรมแช่แข็งรักษา
รองนายกรัฐมนตรีและรัฐมนตรีว่าการกระทรวงสาธารณสุข เผย ไทยมีมาตรการเฝ้าระวังคัดกรองโรคฝีดาษวานรในผู้เดินทางจากประเทศเฝ้าระวัง ผลตรวจเชื้อของผู้ป่วยสงสัยยังไม่พบฝีดาษวานร แต่เป็นเชื้อเริม เตรียมการรับมือโดยส่งวัคซีนฝีดาษคนที่องค์การเภสัชกรรมแช่แข็งรักษาไว้กว่า 40 ปี ตรวจสอบคุณภาพที่กรมวิทยาศาสตร์การแพทย์
วันนี้ (27 พฤษภาคม 2565) ที่กระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ถึงการเฝ้าระวังโรคฝีดาษวานร (Monkeypox) ว่า หลังเดินทางกลับจากการประชุมสมัชชาอนามัยโลก (WHA) สมัยที่ 75 มาถึงท่าอากาศยานสุวรรณภูมิ เมื่อวันที่ 26 พฤษภาคมที่ผ่านมา ได้รับรายงานการเฝ้าระวังโรคฝีดาษวานรและมาตรการเฝ้าระวังคัดกรองโรค จาก นายแพทย์โรม บัวทอง ผู้อำนวยการกองด่านควบคุมโรคติดต่อระหว่างประเทศและกักกันโรค กรมควบคุมโรค ซึ่งผู้ที่เดินทางเข้าประเทศไทยยังต้องลงทะเบียนผ่าน Thailand pass หากพบผู้ป่วยที่สงสัยโรคฝีดาษวานร จะส่งมายังสถาบันบำราศนราดูร เพื่อเก็บตัวอย่างส่งตรวจที่กรมวิทยาศาสตร์การแพทย์ โดยขณะนี้ผลการตรวจผู้ป่วยสงสัยที่เดินทางมาจากประเทศที่เฝ้าระวังยังไม่พบเชื้อโรคฝีดาษวานร แต่พบเป็นเชื้อเริม ซึ่งไม่ว่าจะเป็นเชื้อโรคใดก็ต้องระวังเรื่องการสัมผัสใกล้ชิด ดังนั้น การสวมหน้ากากอนามัย การล้างมือบ่อยๆ และการเว้นระยะห่าง สามารถช่วยป้องกันได้
นายอนุทินกล่าวต่อว่า ในการประชุมสมัชชาอนามัยโลก ได้เข้าพบ นายเท็ดรอส อัดฮานอม เกเบรเยซุส ผู้อำนวยการใหญ่องค์การอนามัยโลก หารือเรื่องการขอสนับสนุนวัคซีนฝีดาษ ซึ่งรับปากว่าหากมีความจำเป็นจะให้การสนับสนุนตามสถานการณ์ของแต่ละประเทศ อย่างไรก็ตาม ประเทศไทยได้เตรียมการพึ่งพาตนเองด้วยโดยองค์การเภสัชกรรมมีการเก็บวัคซีนโรคฝีดาษคนแช่แข็งไว้กว่า 40 ปี ได้ส่งไปยังกรมวิทยาศาสตร์การแพทย์เพื่อตรวจสอบคุณภาพแล้ว
******************************************** 27 พฤษภาคม 2565
วันพฤหัสบดีที่ 13 มกราคม 2565
“นายกฯ” ชื่นชมศิลปินไทย พา T-Pop สู่ตลาดลาตินอเมริกาได้สำเร็จ พร้อมผลักดัน Soft power ไทยให้เป็นที่รู้จักในระดับโลก
"นายกฯ” ชื่นชมศิลปินไทย พา T-Pop สู่ตลาดลาตินอเมริกาได้สำเร็จ พร้อมผลักดัน Soft power ไทยให้เป็นที่รู้จักในระดับโลก
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสำเร็จของศิลปินไทยวง “4MIX” ในฐานะศิลปินไทยวงแรกที่สามารถนำดนตรีแนว T-Pop ออกไปสู่ตลาดลาตินอเมริกาได้สำเร็จ ซึ่งเป็นการสร้างชื่อเสียง และเป็นโอกาสพัฒนาศิลปะวัฒนธรรมไทย ซึ่งเป็นส่วนสำคัญเพื่อต่อยอด Soft power ของไทยให้เป็นที่รู้จักในระดับโลก
โดยวง “4MIX” ประกอบด้วยสมาชิกชาวไทยจำนวน 4 คน และเป็นวงบอยแบนด์ที่มีจุดยืนว่าเป็นวง LGBTQ วงแรกของวงการเพลงไทย ได้รับกระแสความนิยมเป็นอย่างสูงในกลุ่มประเทศลาตินอเมริกา โดยเฉพาะประเทศเม็กซิโกและประเทศบราซิล ล่าสุดได้สร้างปรากฏการณ์ความสำเร็จผ่านการจัดการมินิคอนเสิร์ต “4MIX UNIX MEXICO” ที่จัดขึ้น ณ ประเทศเม็กซิโก เมื่อวันที่ 5 ธันวาคม 2564 มีผู้เข้าชมและกลุ่มแฟนคลับเข้าร่วมงานกว่า 3,000 คน ซึ่งเป็นความร่วมมือระหว่างสถานเอกอัครราชทูตไทย ณ กรุงเม็กซิโก และค่ายเพลงจากภาคเอกชนไทย โดยใช้จุดเด่นด้านการเปิดกว้างของดนตรี เนื้อหาเพลง การแสดงออก และการแต่งกายทันสมัย มีเอกลักษณ์ โดยจะขยายการจัดงานลักษณะนี้ ไปยังประเทศอื่น ๆ ในภูมิภาค
โฆษกประจำสำนักนายกรัฐมนตรีเผยเพิ่มเติมว่า นอกจากความนิยมต่ออุตสาหกรรมบันเทิงของไทย ประเทศเม็กซิโกยังถือเป็นคู่ค้าที่สำคัญของไทยในภูมิภาคลาตินอเมริกา โดยนิยมนำเข้าชิ้นส่วนยานยนต์และอุตสาหกรรมอาหารเป็นสินค้าหลักที่จากไทย ซึ่งรัฐบาลไทยยินดีส่งเสริมโอกาสแก่ผู้ประกอบการไทยในการร่วมค้าและลงทุนกับเม็กซิโก
นายธนกรฯ กล่าวเพิ่มเติมว่า นายกรัฐมนตรียินดีกับความสำเร็จของศิลปินไทย โดยเฉพาะเยาวชนไทย สะท้อนให้เห็นถึงความสามารถและศักยภาพจากความมุ่งมั่น ฝึกฝน จนประสบความสำเร็จ ถือเป็นแบบอย่างที่ดีให้กับเยาวชนไทย ตลอดจนชื่นชมผู้ที่มีส่วนเกี่ยวข้องในการผลิตผลงานเพลง ภาคเอกชนของไทย อึตสาหกรรมบันเทิงไทยที่มีศักยภาพ ซึ่งเป็นการเพิ่มมูลค่าทางเศรษฐกิจ และสามารถต่อยอดความนิยม Soft power ของไทย ให้เป็นที่รู้จักในตลาดต่างประเทศ
วันจันทร์ที่ 26 กรกฎาคม 2564
เผยความคืบหน้าแนวทางเปิดให้ร้านอาหารในห้างสรรพสินค้าขายออนไลน์โดยไม่เปิดหน้าร้านได้ เตรียมเสนอที่ประชุม ศบค.พิจารณาอนุญาตต่อไป
เผยความคืบหน้าแนวทางเปิดให้ร้านอาหารในห้างสรรพสินค้าขายออนไลน์โดยไม่เปิดหน้าร้านได้ เตรียมเสนอที่ประชุม ศบค.พิจารณาอนุญาตต่อไป
วันที่ 26 ก.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สืบเนื่องจากที่ประชุมคณะรัฐมนตรี(ครม.) ในวันที่ 20 ก.ค. และที่ประชุมศูนย์ปฏิบัติการ ศูนย์บริหารสถานการณ์โควิด-19(ศปก.ศบค.) วันที่ 22 ก.ค. 2564 มีแนวนโยบายให้ฝ่ายแพทย์พิจารณาผ่อนคลายมาตรการสำหรับร้านอาหารในห้างสรรพสินค้า ให้สามารถเปิดขายออนไลน์ได้นั้น ล่าสุดกระทรวงสาธารณสุขได้พิจารณามาตรการจำหน่ายอาหารออนไลน์ สำหรับร้านอาหารในห้างสรรพสินค้าแล้ว ซึ่งหลังจากนี้จะได้นำเสนอให้ศูนย์บริหารสถานการณ์โควิด-19(ศบค.) พิจารณาอนุญาตต่อไป
ทั้งนี้ การให้มีแนวทางที่จะผ่อนคลายให้ร้านอาหารในห้างสรรพสินค้าสามารถเปิดขายออนไลน์ได้นี้ เนื่องมากจากรัฐบาลได้รับทราบถึงความเดือดร้อนของทั้งผู้ประกอบการและประชาชนจากการเพิ่มความเข้มงวดมาตรการควบคุมการแพร่ระบาดของโรคโควิด-19 ตามข้อกำหนด ออกตามความในมาตรา 9 แห่ง พ.ร.ก.การบริหารราชการในสถานการณ์ฉุกเฉิน พ.ศ.2548 (ฉบับที่ 28) ที่เริ่มใช้บังคับตั้งแต่วันที่ 20 ก.ค. 2564 เป็นต้นมา ซึ่งการผ่อนคลายครั้งนี้ยังคงต้องอยู่ภายใต้มาตรการที่เข้มงวด และต้องการความร่วมมือจากทั้งผู้ประกอบการ ผู้ให้บริการรับส่งสินค้า และประชาชน
รองโฆษกประจำสำนักนายกรัฐมนตรี กล่าวว่า แนวทางปฏิบัติเบื้องต้นที่จะผ่อนคลายให้กับร้านอาหารในห้างสรรพสินค้า มีดังนี้ 1) ผู้ประกอบการ จัดทำมาตรการ DMHT สำหรับพนักงานทุกคน (สวมหน้ากากอนามัยตลอดเวลา ไม่รวมกลุ่ม และ ไม่รับประทานอาหารร่วมกัน) เดินทางมาทำงานแบบอยู่ในเส้นทางหรือพื้นที่ที่กำหนด(sealed route) ห้ามเปิดหน้าร้าน กรณีมีอาการทางเดินหายใจ เป็นผู้สัมผัสผู้ติดเชื้อ ต้องหยุดทำงาน
2. ห้างสรรพสินค้า จัดจุดรอรับอาหาร โดยเน้นมาตรการเว้นระยะห่าง ทุกคนสวมหน้ากากอนามัย ไม่รวมกลุ่มกัน จุดรอเป็นสถานที่ ที่มีอากาศถ่ายเทสะดวก ไม่พลุกพล่าน และมีระบบ DMHTA คือการเว้นระยะห่าง สวมหน้ากาก จัดเจลล้างมือ ตรวจวัดอุณหภูมิ ใช้แอปพลิเคชันไทยชนะ/หมอชนะ
3.พนักงานรับส่งอาหารแบบออนไลน์ เน้นย้ำมาตรการสวมหน้ากากอนามัยตลอดเวลา เว้นระยะห่างผู้อื่น พกเจลแอลกอฮอล์,กรณีมีอาการทางเดินหายใจ เป็นผู้สัมผัสผู้ติดเชื้อ ต้องหยุดทำงาน
-----------------------
วันพฤหัสบดีที่ 15 กรกฎาคม 2564
กรมการขนส่งทางราง ดำเนินการศึกษาและจัดทำระบบประเมินประสิทธิภาพการดำเนินงานการขนส่งทางราง
ในแต่ละสายทางของประเทศ ครั้งที่ 1/2564
นายกิตติพันธ์ ปานจันทร์ อธิบดีกรมการขนส่งทางราง เปิดเผยหลังเป็นประธานการประชุมคณะทำงานให้ความเห็นและข้อเสนอแนะการจัดทำระบบประเมินประสิทธิภาพการดำเนินงานการขนส่งทางรางในแต่ละสายทางของประเทศ ครั้งที่ 1/2564 เมื่อวันที่ 14 กรกฎาคม 2564 โดยมี ดร.พิเชฐ คุณาธรรมรักษ์ รองอธิบดี กรมการขนส่งทางราง (ขร.) เจ้าหน้าที่ ขร. พร้อมด้วยผู้แทนจากหน่วยงานภาครัฐ ภาคเอกชน ผ่านการประชุมทางไกล (Video conference)
นายกิตติพันธ์ฯ กล่าวว่า รัฐบาลได้มีการลงทุนโครงสร้างพื้นฐานด้านระบบราง การกำหนดแนวทางการพัฒนาการขนส่งทางราง รวมทั้งการเพิ่มศักยภาพการขนส่งทางราง ทั้งในส่วนของระบบรถไฟฟ้าขนส่งมวลชนในเขตเมือง รถไฟทางคู่ และรถไฟความเร็วสูง เพื่อให้เป็นโครงข่ายหลักในการเดินทางและการขนส่งสินค้าของประเทศ เพื่อลดปัญหาความแออัดของจราจรทางถนน ปัญหาอุบัติเหตุ รวมถึงมลพิษต่างๆซึ่งหมายถึงระบบรางที่ลงทุนไปนั้น จะต้องเกิดการใช้งานอย่างมีประสิทธิภาพตามที่วางแผนไว้ โดยจะต้องมีการวัดผลและประเมินประสิทธิภาพตามระบบอย่างเหมาะสม และได้มาตรฐาน
นายกิตติพันธ์ฯ กล่าวต่อว่า สำหรับการศึกษาและจัดทำระบบประเมินประสิทธิภาพการดำเนินงานการขนส่งทางรางในแต่ละสายทางของประเทศ ที่ ขร. ดำเนินการ มีวัตถุประสงค์ ดังนี้
1. เพื่อศึกษารวบรวมการประเมินประสิทธิภาพระบบรางของต่างประเทศ ทั้งเชิงทฤษฎีและเชิงปฏิบัติ เพื่อเป็นต้นแบบในการประเมินประสิทธิภาพระบบรางของประเทศไทย
2. เพื่อจัดทำระบบกำกับและจัดเก็บข้อมูลการประเมินประสิทธิภาพระบบรางของประเทศไทย
3. เพื่อจัดทำข้อเสนอแนะแนวทางการดำเนินการกำกับและประเมินประสิทธิภาพระบบรางของประเทศไทย
ซึ่งเมื่อการดำเนินการศึกษาแล้วเสร็จ จะมีการจัดทำระบบเพื่อวิเคราะห์ปัญหาอุปสรรคเพื่อเปรียบเทียบตัวชี้วัดประสิทธิภาพที่ในข้อมูลแต่ละด้านไม่ว่าจะเป็น ข้อมูลสถิติผู้โดยสาร ราคาค่าโดยสาร ข้อมูลการเดินรถ ข้อมูลระบบการให้บริการต่างๆ หรือข้อมูลการขนส่งสินค้า เป็นต้น
โดยการกำกับและประเมินประสิทธิภาพนี้ จะเป็นส่วนหนึ่งของการดำเนินการภายใต้พระราชบัญญัติการขนส่งทางราง พ.ศ .... ที่กำหนดให้กรมการขนส่งทางรางมีหน้าที่และอำนาจในการจัดทำและประกาศใช้มาตรฐานการขนส่งทางรางคือ มาตรฐานด้านการทดสอบ และ มาตรฐานด้านการตรวจสอบ
ดังนั้น เมื่อพระราชบัญญัติฉบับนี้ประกาศใช้กรมการขนส่งทางรางจะมีหน้าที่และอำนาจในการจัดทำและประกาศใช้มาตรฐานการขนส่งทางราง ในการกำกับดูแลโดยใช้มาตรการทางกฎหมายลำดับรอง เช่น กฎกระทรวง มาตรฐาน ระเบียบ ข้อกำหนดซึ่งการจัดทำร่างกฎหมาย ต่อไป
วันจันทร์ที่ 29 พฤศจิกายน 2564
ออมสินขานรับนโยบายรัฐ เปิดให้ลงทะเบียนสินเชื่อสร้างงานสร้างอาชีพทาง www.gsb.or.th คาดช่วยคนตกงาน/ขาดรายได้กว่า 75,000 ครัวเรือน มีทุนตั้งต้นประกอบอาชีพ
ธนาคารออมสินจัดทำโครงการ “สินเชื่อสร้างงานสร้างอาชีพ” วงเงิน 5,000 ล้านบาท ซึ่งรัฐบาลให้การสนับสนุนโดยที่ ครม.มีมติอนุมัติวงเงินชดเชยความเสียหายจากหนี้ที่ไม่ก่อให้เกิดรายได้ (NPL) ร้อยละ 30 ของวงเงินสินเชื่อโครงการทั้งหมด
นายวิทัย รัตนากร ผู้อำนวยการธนาคารออมสิน เปิดเผยว่า ตามที่พลเอกประยุทธ์ จันทร์โอชา นายกรัฐมนตรี มอบนโยบายให้ธนาคารออมสินจัดทำมาตรการช่วยเหลือเยียวยาประชาชน ที่ได้รับความเดือดร้อนต้องตกงานหรือขาดรายได้เนื่องจากการแพร่ระบาดของโควิด-19 ส่งผลกระทบต่อการประกอบอาชีพ โดยธนาคารออมสินได้ขานรับนโยบายจัดทำ โครงการ “สินเชื่อสร้างงานสร้างอาชีพ” วงเงิน 5,000 ล้านบาท ซึ่งรัฐบาลให้การสนับสนุนโดยที่คณะรัฐมนตรีมีมติอนุมัติวงเงินชดเชยความเสียหายจากหนี้ที่ไม่ก่อให้เกิดรายได้ หรือ NPL ร้อยละ 30 ของวงเงินสินเชื่อโครงการทั้งหมดเพื่อผลักดันความสำเร็จในการช่วยเหลือ ให้ประชาชนสามารถเข้าถึงแหล่งเงินทุนที่ใช้เสริมสภาพคล่องในการประกอบอาชีพ
“โครงการสินเชื่อสร้างงานสร้างอาชีพ” เปิดให้ลงทะเบียนขอกู้ได้แล้วตั้งแต่บัดนี้ ที่เว็บไซต์ธนาคาร www.gsb.or.th หรือติดต่อที่สาขาธนาคารทั่วประเทศ เพื่อให้เจ้าหน้าที่ช่วยอำนวยความสะดวกหรือแนะนำวิธีการลงทะเบียน โดยจะเปิดให้ลงทะเบียนจนถึงวันที่ 30 กันยายน 2565 หรือจนกว่าจะครบจำนวนวงเงินโครงการ ทั้งนี้ ธนาคารกำหนดอัตราดอกเบี้ย 3.99% ต่อปี (ลดต้นลดดอก) ตลอดอายุสัญญา ผ่อนชำระไม่เกิน 5 ปี พร้อมผ่อนปรนหลักเกณฑ์เงื่อนไขการกู้ อาทิ ปลอดชำระเงินต้นและดอกเบี้ยนาน 6 งวดแรก สำหรับวงเงินกู้ไม่เกิน 100,000 บาท ไม่ต้องมีหลักประกัน ส่วนวงเงินกู้ 200,000 – 300,000 บาท ใช้บุคคลค้ำประกัน รวมทั้งไม่คิดค่าธรรมเนียมการให้บริการสินเชื่อ ซึ่งคาดว่าจะสามารถช่วยเหลือผู้ที่เดือดร้อนให้สามารถกลับมาประกอบอาชีพหรือดำเนินธุรกิจได้กว่า 75,000 ครัวเรือน ประกอบด้วย
1) ผู้เริ่มประกอบอาชีพ/ผู้ประกอบการรายย่อย เช่น ช่างฝีมือทุกประเภท งานศิลปะ ช่างหัตถศิลป์ หรือ ผู้ไม่ใช่ช่างฝีมือ แต่ผ่านการฝึกอบรมอาชีพ โดยมีใบประกาศนียบัตรหรือมีวุฒิบัตรรับรอง วงเงินให้กู้รายละไม่เกิน 50,000 บาท
2) ผู้ขับขี่รถสาธารณะ เช่น แท็กซี่หรือรถรับจ้างประเภทต่าง ๆ โดยมีใบอนุญาตขับขี่รถสาธารณะ รวมถึงผู้ซื้อธุรกิจแฟรนไชส์ในโครงการของธนาคาร วงเงินให้กู้รายละไม่เกิน 100,000 บาท (ตรวจสอบรายชื่อแฟรนไชส์ในโครงการได้ที่เว็บไซต์ www.gsb.or.th)
3) ผู้ประกอบการธุรกิจขนาดเล็ก เช่น ร้านค้าส่งค้าปลีก ร้านขายของที่ระลึก โชห่วย ธุรกิจแฟรนไชส์ ที่มีสถานที่ตั้งกิจการแน่นอน และมีเอกสารแสดงความเป็นเจ้าของ วงเงินให้กู้รายละไม่เกิน 300,000 บาท
ผู้สนใจสามารถดูรายละเอียดโครงการได้ที่เว็บไซต์ธนาคารออมสิน www.gsb.or.th หรือสอบถามที่ GSB Contact Center โทร.1115
https://www.gsb.or.th/news/gsbpr67/
วันจันทร์ที่ 7 มีนาคม 2565
PM instructs advisors to seek measures to alleviate people’s financial burden
PM instructs advisors to seek measures to alleviate people’s financial burden
March 3, 2022, at 0930hrs, at the Green Room, Thai Khu Fah Building, Government House, Prime Minister and Defense Minister Gen. Prayut Chan-o-cha presided over the meeting with the group of Prime Minister’s advisors. Government Spokesperson Thanakorn Wangboonkongchana disclosed gist of the meeting as follows:
Although the Government has put relentless effort to address various problems to the point that national economic situation has fared better. However, a number of people remain affected by the COVID-19 situation and the Ukraine-Russia crisis which has resulted in energy price hike. The Prime Minister, therefore, instructed his advisors to proceed with the followings:
Seeking new measures to alleviate people’s financial burden on gas prices and utilities, especially the vulnerability groups
Establishing a working unit to propel the Government’s endeavor in addressing household debt problem. The Government has designated the year 2022 as “Year of Solving Household Debt Problem”, and identify the guideline to tackle the problem in an inclusive manner.
Expediting public investment in megaprojects, e.g., investment in the EEC, connectivity infrastructure development, cargo rail routes, etc., to enhance national competitiveness and ensure equitable distribution of income to people as a result of those investments.
วันอังคารที่ 5 กรกฎาคม 2565
ครม.รับทราบรายงานสรุปผลการพิจารณาต่อข้อเสนอแนะในการแก้ไขปรับปรุงกฎหมายเพื่อให้สอดคล้องกับหลักสิทธิมนุษยชน
ครม.รับทราบรายงานสรุปผลการพิจารณาต่อข้อเสนอแนะในการแก้ไขปรับปรุงกฎหมายเพื่อให้สอดคล้องกับหลักสิทธิมนุษยชน กรณีร่างพระราชบัญญัติว่าด้วยการดำเนินงานขององค์กรที่ไม่แสวงหารายได้หรือกำไรมาแบ่งปันกัน
วันที่ 5 กรกฎาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) รับทราบตามที่สำนักงานคณะกรรมการกฤษฎีกาได้เสนอรายงานสรุปผลการพิจารณาต่อข้อเสนอแนะในการแก้ไขปรับปรุงกฎหมายเพื่อให้สอดคล้องกับหลักสิทธิมนุษยชน กรณีร่างพระราชบัญญัติว่าด้วยการดำเนินงานขององค์กรที่ไม่แสวงหารายได้หรือกำไรมาแบ่งปันกัน พ.ศ. .... และข้อเสนอแนะในการแก้ไขปรับปรุงกฎหมาย กฎ ระเบียบ หรือคำสั่งใดๆ เพื่อให้สอดคล้องกับหลักสิทธิมนุษยชน ของคณะกรรมการสิทธิมนุษยชนแห่งชาติ
ทั้งนี้สำนักงานคณะกรรมการกฤษฎีกา ได้พิจารณาร่วมกับหน่วยงานที่เกี่ยวข้องแล้วมีผลสรุปในภาพรวมว่า สำนักงานคณะกรรมการกฤษฎีกาได้ดำเนินการตามข้อเสนอแนะของคณะกรรมการสิทธิมนุษยชนแล้ว โดยที่ร่างกฎหมายฉบับดังกล่าว ขณะนี้ยังอยู่ในระหว่างการรับฟังความคิดเห็นและวิเคราะห์ผลกระทบของร่างกฎหมาย โดยกระทรวงการพัฒนาสังคมและความมั่นคงของมนุษย์ เพื่อให้เป็นไปตามรัฐธรรมนูญมาตรา 77 และพระราชบัญญัติหลักเกณฑ์การจัดทำร่างกฎหมายและการประเมินผลสัมฤทธิ์ของกฎหมาย พ.ศ. 2562 ก่อนเสนอครม.ต่อไป
น.ส.ไตรศุลี กล่าวว่า ข้อเสนอแนะของคณะกรรมการสิทธิมนุษยชนแห่งชาติ ที่สำคัญเช่น การดำเนินมาตรการของรัฐต่อองค์กรที่ไม่แสวงหารายได้หรือกำไรมาแบ่งปันกัน ควรเน้นที่การส่งเสริมสนับสนุนและการพัฒนามากกว่าการควบคุมกำกับ นอกจากนี้ร่างพระราชบัญญัติว่าด้วยการดำเนินงานขององค์กรที่ไม่แสวงหารายได้ฯมีเจตนารมณ์ในการควบคุมกำกับการดำเนินงานขององค์กรที่ไม่แสวงหารายได้หรือกำไรมาแบ่งปันกัน อาจก่อให้เกิดปัญหาและอุปสรรคในการรวมตัวกันเพื่อดำเนินกิจกรรมสาธารณประโยชน์และกระทบต่อการร่วมมือกับรัฐในการพัฒนาประเทศ รวมทั้งการกำหนดหลักเกณฑ์ให้ต้องปฏิบัติซ้ำซ้อนกับที่ได้ดำเนินการอยู่แล้วตามกฎหมายอื่นอาจเป็นการมีกฎหมายเกินความจำเป็นและเป็นการสร้างภาระแก่ประชาชน
วันอังคารที่ 7 ธันวาคม 2564
ประสบการณ์สนุก สร้าง สุข ทุกมิติ
สมาคมภริยาข้าราชการสำนักงานปลัดกระทรวงกลาโหม
ขอเชิญเที่ยวงานกาชาดออนไลน์
http://www.xn--12clk4bwa3mcb.com/
วันที่ 14-27 ธันวาคม 2564
วันพุธที่ 28 กรกฎาคม 2564
นฤมล ส่งทีมมอบข้าวกล่องบุคลากรทางการแพทย์ ส่งแรงใจสู้ภัยโควิด-19
รมช.แรงงาน ส่งทีมมอบข้าวกล่องให้บุคลากรทางการแพทย์ ร่วมเป็นกำลังใจปฏิบัติหน้าที่ดูแลรักษาผู้ป่วยโควิด-19
วันที่ 28 กรกฎาคม 2564ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานเปิดเผยว่า ในช่วงที่สถานการณ์โควิด-19 ยังคงแพร่ระบาดอย่างต่อเนื่อง นอกจากพี่น้องแรงงานจะได้รับผลกระทบแล้ว ยังมีบุคลากรทางการแพทย์ที่ต้องทำงานอย่างหนัก เพื่อรับมือกับจำนวนผู้ป่วยที่เพิ่มมากขึ้นอย่างต่อเนื่อง ซึ่งในวันนี้ได้มอบหมายให้ทีมงานนำข้าวกล่องไปมอบให้โรงพยาบาลบุษราคัม(โรงพยาบาลสนาม) สถาบันโรคทรวงอก และโรงพยาบาลศรีธัญญา เพื่อร่วมเป็นกำลังใจให้บุคลากรทางการแพทย์ให้ได้รับประทานอย่างสะดวก รวดเร็ว และปลอดภัย รวมถึงเป็นกำลังในการปฏิบัติหน้าที่ดูแลรักษาผู้ป่วยโควิด-19 อีกด้วย
รมช.แรงงานกล่าวเพิ่มเติมว่า ขอบคุณในความเสียสละของทีมบุคลากรทางการแพทย์ ซึ่งถือเป็นด่านหน้าในการดูแลรักษาผู้ป่วย ทั้งโรงพยาบาลหลักและโรงพยาบาลสนาม ที่ได้ทุ่มเทแรงกายแรงใจในการรักษา เฝ้าระวังอาการผู้ป่วย ตลอดจนควบคุมการแพร่ระบาดของโรคไม่ให้ส่งผลกระทบกับพี่น้องประชาชนชาวไทย เพื่อร่วมกันนำพาประเทศไทยผ่านวิกฤติโควิด-19 ในครั้งนี้ไปด้วยกัน
วันพฤหัสบดีที่ 18 สิงหาคม 2565
กระทรวงเกษตรฯ โดยกรมประมง จัดกิจกรรม “คืนปูสู่ธรรมชาติ” กว่า 1.3 ล้านตัว
ฟื้นฟูทรัพยากรชายฝั่งบางขุนเทียน หวังสร้างการมีส่วนร่วมในการอนุรักษ์และฟื้นฟูทรัพยากรสัตว์น้ำ และเพิ่มโอกาสในการประกอบอาชีพแก่เกษตรกรชาวประมง
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธีปล่อยพันธุ์สัตว์น้ำ “คืนปูสู่ธรรมชาติ” โดยมี นายสากล ม่วงศิริ ผู้ช่วยรัฐมนตรีว่าการกระทรวงการพัฒนาสังคมและความมั่นคงของมนุษย์ นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายเฉลิมชัย สุวรรณรักษ์ อธิบดีกรมประมง นางสุธาทิพย์ สนเอี่ยม รองปลัดกรุงเทพมหานคร คณะผู้บริหารกระทรวงเกษตรและสหกรณ์ ตลอดจนประชาชนในพื้นที่ เข้าร่วม ณ วัดธรรมคุณาราม (หลวงพ่อเต่า) เขตบางขุนเทียน กรุงเทพมหานคร
สำหรับการจัดกิจกรรมในครั้งนี้ กระทรวงเกษตรและสหกรณ์ โดยกรมประมง ร่วมกับสำนักงานเขตบางขุนเทียน จัดกิจกรรมขึ้นภายใต้โครงการฟื้นฟูทรัพยากรประมงชายฝั่ง มีวัตถุประสงค์เพื่อสร้างความตระหนักรู้แก่ชุมชนและประชาชนในพื้นที่ให้เห็นคุณค่าของทรัพยากร และมีส่วนร่วมในการอนุรักษ์และฟื้นฟูทรัพยากรสัตว์น้ำ รวมทั้งเป็นขวัญและกำลังใจให้แก่เกษตรกรผู้เพาะเลี้ยงปูทะเลในพื้นที่ ตลอดจนเสริมสร้างความเข้มแข็งในการประกอบอาชีพให้กับพี่น้องเกษตรกรชาวประมงให้เกิดความมั่นคงและยั่งยืนได้อย่างแท้จริง โดยกิจกรรมภายในงาน ได้มีการปล่อยพันธุ์ปูทะเล จำนวน 1.1 ล้านตัว และมอบพันธุ์ปูทะเลแก่ผู้แทนชุมชน จำนวน 2 แสนตัว ให้แก่ผู้แทนชุมชนจำนวน 12 ชุมชน รวมทั้งสิ้นกว่า 1.3 ล้านตัว เพื่อให้ประชาชนนำไปปล่อยลงสู่แหล่งน้ำธรรมชาติในพื้นที่ โดยพันธุ์ปูทะเลที่นำมาปล่อยในวันนี้ ประกอบด้วย ปูขาว ขนาด 1 เซนติเมตร จำนวน 360,000 ตัว ปูขาว ขนาด 10 เซนติเมตร จำนวน 50 ตัว และปูม้า ระยะ Zoea จำนวน 1,000,000 ตัว ซึ่งเป็นปูที่มีขนาดที่เหมาะสม และมีอัตราการรอดสูง พร้อมที่จะเติบโตและแพร่ขยายพันธุ์ตามธรรมชาติ นำไปสู่การคืนความอุดมสมบูรณ์ของทรัพยากรสัตว์น้ำในพื้นที่เขตบางขุนเทียนได้ต่อไป
"กระทรวงเกษตรฯ โดยกรมประมงได้เริ่มดำเนินโครงการฟื้นฟูทรัพยากรประมงชายฝั่งมาอย่างต่อเนื่อง ซึ่งการปล่อยปูในครั้งนี้ จะสามารถเป็นแหล่งอาหาร และแหล่งสร้างรายได้ของพี่น้องชาวบางขุนเทียน เชื่อว่าจากการดูแลของทุกภาคส่วนที่ต้องการอนุรักษ์ธรรมชาติไว้ จะช่วยฟื้นฟูธรรมชาติและสัตว์ทะเลได้ และเชื่อว่าอีก 6 - 8 เดือนข้างหน้า พันธุ์ปูที่นำมาปล่อยในวันนี้จะเป็นรายได้ต่อไป ซึ่งจะช่วยแก้ปัญหาเศรษฐกิจของพี่น้องชาวบางขุนเทียนได้อีกทางหนึ่ง" ดร.เฉลิมชัย กล่าว
ด้าน นายเฉลิมชัย สุวรรณรักษ์ อธิบดีกรมประมง กล่าวเพิ่มเติมว่า กรมประมง โดยสำนักงานประมงพื้นที่กรุงเทพมหานครได้มีการดำเนินโครงการฟื้นฟูทรัพยากรประมงชายฝั่ง (คืนปูสู่ธรรมชาติ) ในเขตบางขุนเทียนมาตั้งแต่ปี 2564 ซึ่งเป็นไปตามนโยบายของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่มอบหมายให้กรมประมงเร่งอนุรักษ์และฟื้นฟูทรัพยากรสัตว์น้ำชนิดต่าง ๆ โดยเฉพาะสัตว์น้ำที่มีความสำคัญทางเศรษฐกิจเพื่อคืนความอุดมสมบูรณ์และเพิ่มปริมาณผลผลิตสัตว์น้ำในธรรมชาติให้เพียงพอต่อความต้องการของผู้บริโภค ซึ่งเขตบางขุนเทียนเป็นเพียงเขตเดียวในกรุงเทพมหานครที่มีความเหมาะสมต่อการอนุรักษ์ทรัพยากรสัตว์น้ำชายฝั่ง เนื่องจากมีพื้นที่ติดกับทะเลอ่าวไทยความยาวกว่า 5 กิโลเมตร มีลักษณะทางกายภาพเป็นป่าชายเลนที่มีสารอาหารอุดมสมบูรณ์เหมาะสำหรับเป็นแหล่งอนุบาลสัตว์น้ำวัยอ่อน จากการติดตามผลการดำเนินโครงการฯ ที่ผ่านมา พบว่าปัจจุบันทรัพยากรปูทะเลบริเวณชายฝั่งบางขุนเทียนมีความอุดมสมบูรณ์ขึ้น เกษตรกรและชาวประมงในเขตบางขุนเทียนกว่า 500 ราย ได้รับประโยชน์จากการจับผลผลิตปูทะเลจากธรรมชาติไปจำหน่ายเพิ่มขึ้น
วันพุธที่ 17 พฤศจิกายน 2564
โฆษกรัฐบาลเผย นายกฯ เร่งเดินหน้าเศรษฐกิจ BCG เพิ่มช่องทางสร้างรายได้ให้ประเทศและประชาชน 4 ปี EEC อนุมัติการลงทุนแล้วกว่า 1.6 ล้านล้านบาท คิดเป็นร้อยละ 94 ของเป้าหมายมูลค่าการลงทุน
โฆษกรัฐบาลเผย นายกฯ เร่งเดินหน้าเศรษฐกิจ BCG เพิ่มช่องทางสร้างรายได้ให้ประเทศและประชาชน 4 ปี EEC อนุมัติการลงทุนแล้วกว่า 1.6 ล้านล้านบาท คิดเป็นร้อยละ 94 ของเป้าหมายมูลค่าการลงทุน 1.7 ล้านล้านบาท
นายธนกร วังบุญคงชนะ โฆษกประจำสำนักนายกรัฐมนตรี เผย พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มุ่งมั่นที่จะพัฒนาเศรษฐกิจของประเทศ โดยเฉพาะการสร้างความมั่นคง ก้าวหน้า ทั้งด้านเศรษฐกิจ สังคม วางรากฐานเพื่อการเจริญเติบโตอย่างยั่นยืน รวมทั้งส่งเสริมภาคการผลิตและบริการให้มีความแข็งแรง ภายใต้นโยบาย เศรษฐกิจ BCG ขับเคลื่อนเศรษฐกิจ สร้างช่องทางสร้างรายได้ใหม่ๆ ให้กับประชาชนและประเทศ
ยอดขอรับการส่งเสริมการลงทุนของ BOI ตั้งแต่เดือนมกราคม – กันยายน 2564 จำนวน 1,271 โครงการ วงเงินรวม 520,053.8 ล้านบาท ขณะที่ ตั้งแต่ 2561 – 2564 โครงการเขตพัฒนาพิเศษภาคตะวันออก (EEC) ที่มีการอนุมัติการลงทุนแล้ว ตั้งแต่ 2561 – 2564 ประมาณ 1,605,465 ล้านบาท หรือ 4.5 หมื่นล้านดอลลาร์สหรัฐ คิดเป็น ร้อยละ 94 ของเป้าหมายมูลค่าการลงทุน (ปื 2561-2565 ) จำนวน 1.7 ล้านล้านบาท ประกอบด้วย รัฐ-เอกชนร่วมลงทุน 4 โครงการโครงสร้างพื้นฐานหลัก จำนวน 633,635 ล้านบาท ออกบัตรส่งเสริมการลงทุน โดย BOI จำนวน 889,840 ล้านบาท และงบบูรณาการ จำนวน 82,000 ล้านบาท
นายธนกร กล่าวว่า นอกจากนี้ นายกรัฐมนตรียังขับเคลื่อนพัฒนาเศรษฐกิจแบบองค์รวมตาม BCG Model ได้แก่ เศรษฐกิจชีวภาพ (Bioeconomy) เศรษฐกิจหมุนเวียน (Circular Economy) และ เศรษฐกิจสีเขียว (Green Economy) ซึ่ง BCG เป็นการพัฒนาเศรษฐกิจควบคู่ไปกับการพัฒนาสังคมและการรักษาสิ่งแวดล้อมให้เกิดความสมดุล มั่นคงและยั่งยืน และลดก๊าซเรือนกระจก สอดคล้องกับนโยบายรัฐบาล วิสัยทัศน์และถ้อยแถลงของนายกรัฐมนตรีในที่ประชุม COP 26 เน้นการเติบโตอย่างเป็นมิตรต่อสิ่งแวดล้อมและลดก๊าซเรือนกระจก
นายกรัฐมนตรี ยังให้ความสำคัญในการยกระดับฐานรายได้ของประชาชนรายครัวเรือน โดยมอบหมายหน่วยงานที่เกี่ยวข้องศึกษาหาข้อมูล เพื่อนำมาสู่การแก้ไขปัญหาผ่านคณะต่าง ๆ ในการทำงาน ควบคู่กับการหารายได้ของประเทศเพิ่มขึ้นด้วย โดยเฉพาะการใช้ศักยภาพของประเทศในเรื่องความหลากหลายทางชีวภาพ นำมาวิจัยให้เกิดมูลค่าสูงสุด เร่งพัฒนายกระดับภาคเกษตรกรรม ภาคอุตสาหกรรมที่เป็นมิตรต่อสิ่งแวดล้อม และภาคบริการของประเทศไปสู่การใช้เทคโนโลยีและวิจัยนวัตกรรมในการสร้างมูลค่าเพิ่มให้ได้ ที่สำคัญ คือคนไทยทุกระดับสามารถเข้าถึงบริการพื้นฐาน ระบบสวัสดิการ และกระบวนการยุติธรรมได้อย่างเท่าเทียมกัน
…………………………………..
วันอังคารที่ 31 สิงหาคม 2564
นายกฯ ปลื้ม วีลแชร์เรซซิ่งพาราลิมปิก “ประวัติ วะโฮรัมย์” และ “ภูธเรศ คงรักษ์” รับเงิน และทองแดง จากประเภท 1,500 เมตร ชาย คลาส T54
นายกฯ ปลื้ม วีลแชร์เรซซิ่งพาราลิมปิก “ประวัติ วะโฮรัมย์” และ “ภูธเรศ คงรักษ์” รับเงิน และทองแดง จากประเภท 1,500 เมตร ชาย คลาส T54
วันนี้ (31 สิงหาคม 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามผล และเป็นกำลังใจให้นักกีฬาตัวแทนประเทศไทยในการแข่งขันพาราลิมปิกอย่างต่อเนื่อง และยินดีกับสองนักกีฬาวีลแชร์เรซซิ่งทีมชาติไทย ประวัติ วะโฮรัมย์ และภูธเรศ คงรักษ์ ที่สามารถคว้าเหรียญเงิน และทองแดง เป็นเหรียญที่ 6 และ 7 ให้ประเทศไทยได้สำเร็จ จากการแข่งวีลแชร์เรซซิ่ง ประเภท 1,500 เมตร ชาย คลาส T54 ทำให้ในขณะนี้ไทยมีเหรียญรางวัลสะสมแล้ว 7 เหรียญ ได้แก่ เหรียญทอง 1 เหรียญเงิน 2 เหรียญทองแดง 4
โฆษกประจำสำนักนายกรัฐมนตรี ชื่นชมความสามารถของนักกีฬาทั้งสองท่าน ได้สร้างความภาคภูมิให้กับตนเอง ครอบครัว ประชาชนและประเทศชาติ ขอขอบคุณการทำหน้าที่อย่างเต็มความสามารถของคณะนักกีฬาและทีมงานทุกคน
วันอังคารที่ 23 พฤศจิกายน 2564
นายกฯ มุ่งลดความเหลื่อมล้ำอย่างทั่วถึง สั่งคลังทบทวนโครงการบัตรสวัสดิการแห่งรัฐ
....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม มุ่งแก้ไขปัญหาความเหลื่อมล้ำ สั่งกระทรวงการคลังทบทวนโครงการบัตรสวัสดิการแห่งรัฐ เพื่อช่วยเหลือประชาชนที่ได้รับความเดือดร้อนอย่างทั่วถึง
.
ล่าสุด คกก.ประชารัฐสวัสดิการเพื่อเศรษฐกิจฐานรากและสังคม เห็นชอบให้ใช้บัตรประชาชนแบบสมาร์ทการ์ดแทนบัตรสวัสดิการแห่งรัฐ เพื่ออำนวยความสะดวกในการใช้จ่าย
.
สำหรับการลงทะเบียนบัตรสวัสดิการแห่งรัฐรอบใหม่ รัฐบาลตั้งใจให้เสร็จสิ้นภายในปีนี้เพื่อเป็นของขวัญปีใหม่แก่ประชาชน โดยจะปรับหลักเกณฑ์ในการคัดกรอง เช่น เพิ่มหลักเกณฑ์รายได้ครอบครัวไม่เกิน 200,000 บาท และวางแผนตั้งจุดรับลงทะเบียน เนื่องจากกลุ่มผู้มีรายได้น้อยอาจไม่มีสมาร์ทโฟน เพื่อคัดกรองบุคคลที่สมควรได้รับสวัสดิการจากรัฐเพิ่มเติมอย่างแท้จริง โดยคาดว่าจะมีผู้ได้รับสิทธิ์ประมาณ 15 ล้านคน
#ไทยคู่ฟ้า#ร่วมต้านโควิด19
-------------------
วันอังคารที่ 20 กรกฎาคม 2564
คณะผู้บริหารกระทรวงอุตสาหกรรมร่วมบันทึกเทปถวายพระพร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในl (12 สิงหาคม 2564)
คณะผู้บริหารกระทรวงอุตสาหกรรมร่วมบันทึกเทปถวายพระพร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิมพระชนมพรรษา (12 สิงหาคม 2564)
วันนี้ (20 กรกฎาคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม นายกฤษชนนท์ อัยยะปัญญา เลขานุการรัฐมนตรีว่าการกระทรวงอุตสาหกรรม นายภานุวัฒน์ ตริยางกรูศรี รองปลัดกระทรวงอุตสาหกรรม นายนิรันดร์ ยิ่งมหิศรานนท์
นายใบน้อย สุวรรณชาตรี ผู้ตรวจราชการกระทรวงอุตสาหกรรม ร่วมบันทึกเทปถวายพระพร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิมพระชนมพรรษา (12 สิงหาคม 2564) ณ สถานีวิทยุโทรทัศน์แห่งประเทศไทย (NBT)
วันพุธที่ 17 สิงหาคม 2565
รัฐมนตรีเกษตรฯ 'เฉลิมชัย' พบผู้บริหารหอการค้าไทย-จีน
จับมือขยายตลาดและพัฒนาคุณภาพสินค้าเกษตรไทยเพื่อส่งออกไปจีนเพิ่มมากขึ้น
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวในโอกาสเยี่ยมเยียนหอการค้าไทย-จีน ณ หอประชุมใหญ่ หอการค้าไทย-จีน ชั้น 9 อาคารไทย ซี. ซี. ทาวเวอร์ ถนนสาทรใต้ ว่า ภาคการเกษตรของไทยเป็นอาชีพที่สร้างความเข้มแข็งให้กับประเทศ ซึ่งจากสถานการณ์โควิด-19 ทำให้ทั่วโลกตื่นตัวมากขึ้น โดยเฉพาะภาคการเกษตร ทำให้มูลค่าสินค้าเกษตรมากขึ้นตามไปด้วย
อย่างไรก็ตาม กระทรวงเกษตรและสหกรณ์มีความสัมพันธ์กับจีนมาอย่างต่อเนื่อง ต้องยอมรับว่าสินค้าเกษตรของไทยส่งออกไปจีนเป็นจำนวนมาก โดยเฉพาะผลไม้ของไทย กระทรวงเกษตรฯ จึงต้องส่งเสริมให้เกษตรกรรักษาคุณภาพสินค้าเกษตรให้มีความปลอดภัย และได้มาตรฐานเป็นที่ยอมรับ นอกจากนี้ ยังต้องพยายามขยายตลาดเพิ่มมากขึ้น เนื่องจากอัตราการบริโภคของจีนยังมีอยู่สูงมาก หากสามารถกระจายไปมณฑลต่าง ๆ ได้ จะทำให้ไทยสามารถส่งออกได้มากขึ้นตามไปด้วย
รัฐมนตรีว่าการกระทรวงเกษตรและสหกรณ์กล่าวยืนยันต่อที่ประชุมว่าหากสามารถดำเนินการอะไรที่เป็นประโยชน์ต่อประเทศชาติและเกษตรกรได้ ยินดีที่จะดำเนินการทันที ทั้งนี้ รัฐบาลให้ความสัมพันธ์กับภาคการเกษตร โดยมุ่งหวังที่จะสร้างมูลค่าการเกษตรทั้งระบบ ซึ่งเชื่อว่าจะมีมูลค่าเพิ่มขึ้นทุกปี และคาดว่าจะเป็นอีกทางเลือกหนึ่งทางธุรกิจที่ยังมีอนาคตอีกไกล
วันพฤหัสบดีที่ 13 มกราคม 2565
ครม. อนุมัติขยายเวลาสินเชื่อเกษตรแปลงใหญ่ จ่ายเงินกู้ถึง 31 ธ.ค. 69 ขยายเวลาดำเนินโครงการถึง 30 มิ.ย. 75
.....
ครม. ขยายโครงการสนับสนุนสินเชื่อเพื่อพัฒนาเกษตรแบบแปลงใหญ่ โดยขยายเวลาจ่ายเงินกู้จากเดิมสิ้นสุด 31 ธ.ค. 64 เป็น 31 ธ.ค. 69 และขยายเวลาดำเนินการโครงการ จากเดิมสิ้นสุด 30 เม.ย. 70 เป็น 30 มิ.ย. 75 ภายใต้เงื่อนไขเดิม คือ เป็นเกษตรแบบแปลงใหญ่มีขนาดพื้นที่รวมกันไม่น้อยกว่า 300 ไร่ หรือมีเกษตรกรเข้าร่วมไม่น้อยกว่า 30 รายขึ้นกับพืชเกษตร
.
โดยปรับรายละเอียดจากเดิมที่ให้สินเชื่อแปลงละไม่เกิน 10 ล้านบาท เปลี่ยนเป็นไม่เกินวงเงินกู้ที่นายทะเบียนกำหนด โดยพิจารณาจากขนาด ประเภทธุรกิจ ชั้นคุณภาพ และศักยภาพในการชำระหนี้คืน ของสหกรณ์การเกษตรและกลุ่มเกษตรกร และแผนธุรกิจกลุ่มแปลงใหญ่ของวิสาหกิจชุมชน
.
อ่านเพิ่มเติม คลิก >>https://www.thaigov.go.th/news/contents/details/50428
#ไทยคู่ฟ้า#ร่วมต้านโควิด19
-------------------
วันจันทร์ที่ 21 กุมภาพันธ์ 2565
DAD ลงนามสัญญาจ้าง ซินเท็ค คอนสตรัคชั่น ก่อสร้างกลุ่มอาคารด้านทิศใต้ ศูนย์ราชการเฉลิมพระเกียรติฯ โซนซี มูลค่า 3,964 ลบ. คาดก่อสร้างแล้วเสร็จปี 2566
คณะกรรมการ ธพส.อนุมัติจ้าง บมจ.ซินเท็ค คอนสตรัคชั่น เพื่อก่อสร้างกลุ่มอาคารด้านทิศใต้ โครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C มูลค่า 3,964 ล้านบาท โดยจะใช้ระยะเวลาในการก่อสร้าง 550 วัน กำหนดลงนามสัญญาจ้างในวันที่ 2 มีนาคม 2565
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด เปิดเผยว่า คณะกรรมการบริษัทฯ ได้อนุมัติจ้างบริษัท ซินเท็ค คอนสตรัคชั่น จำกัด (มหาชน) เพื่อก่อสร้างกลุ่มอาคารด้านทิศใต้ โครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C มูลค่า 3,964 ล้านบาท โดยจะใช้ระยะเวลาในการก่อสร้าง 550 วัน กำหนดลงนามสัญญาจ้างในวันที่ 2 มีนาคม 2565
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด หรือ DAD Asset Development ผู้บริหารโครงการศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ เปิดเผยว่า “คณะกรรมการบริษัทฯ ได้อนุมัติจ้างบริษัท ซินเท็ค คอนสตรัคชั่น จำกัด (มหาชน) เพื่อก่อสร้างกลุ่มอาคารด้านทิศใต้ โครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C โดยการก่อสร้างในครั้งนี้จะประกอบด้วย 3 อาคาร ได้แก่ 1. อาคารด้านทิศตะวันออก พื้นที่ 120,351 ตร.ม. 2. อาคารด้านทิศตะวันตก พื้นที่ 46,538 ตร.ม. และ 3. อาคารสนับสนุน พื้นที่ 37,752 ตร.ม. จำนวน 11 ชั้น ซึ่งสัญญาจะมีรายละเอียดครอบคลุมงานโครงสร้าง ชั้น 1 ถึงหลังคา งานสถาปัตยกรรมภายในและภายนอก งานตกแต่งภายในเฉพาะพื้นที่ส่วนกลางชั้นใต้ดิน B2 ถึงชั้นหลังคา และงานวิศวกรรมระบบประกอบอาคาร โดยมีระยะเวลาดำเนินงาน 550 วัน ซึ่งคาดว่าจะแล้วเสร็จภายในเดือนธันวาคม 2566”
สำหรับการประมูลก่อสร้างโครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C เฟสที่ 2 กลุ่มอาคารด้านทิศใต้นี้มี ราคากลาง 4,486.466 ล้านบาท กำหนดยื่นข้อเสนอ e-bidding เมื่อวันที่ 29 ธันวาคม 2564 มีผู้รับเอกสารการประมูล 5 ราย ได้แก่
1. บริษัท ฤทธา จำกัด
2. บริษัท ซินเท็ค คอนสตรัคชั่น จำกัด (มหาชน)
3. บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
4.บริษัท อิตาเลียนไทย ดีเวล๊อปเมนต์ จำกัด (มหาชน)
5. บริษัท เพาเวอร์ไลน์ เอ็นจิเนียริ่ง จำกัด (มหาชน)
มีผู้ยื่นเสนอราคา 4 ราย ได้แก่
1. บริษัท ซินเท็ค คอนสตรัคชั่น จำกัด (มหาชน)
2. บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
3.บริษัท อิตาเลียนไทย ดีเวล๊อปเมนต์ จำกัด (มหาชน)
4. บริษัท เพาเวอร์ไลน์ เอ็นจิเนียริ่ง จำกัด (มหาชน)
โดยผู้ชนะการประมูล ได้แก่ บริษัท ซินเท็ค คอนสตรัคชั่น จำกัด (มหาชน) เสนอราคา 3,964 ล้านบาท ซึ่งต่ำกว่าราคากลาง 522 ล้านบาทเศษ กำหนดลงนามสัญญาจ้างในวันที่ 2 มีนาคม 2565
โครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C มีภาพรวมความก้าวหน้าในการก่อสร้างโครงการไปแล้วกว่า 16.1 % โดยแบ่งเป็น งานก่อสร้างชั้นใต้ดิน 95.6 % และงานก่อสร้างอาคารด้านทิศเหนือ 5.45 % (ข้อมูล ณ วันที่ 31 มกราคม 2565) ซึ่งการก่อสร้างทุกสัญญาเป็นไปตามแผนที่ได้วางไว้
นอกจากนี้ ในปี 2565 DAD ยังมีแผนที่จะเตรียมประมูลงานในด้านต่าง ๆ ของโครงการพัฒนาพื้นที่ส่วนขยาย ศูนย์ราชการเฉลิมพระเกียรติฯ โซน C อาทิ งานตกแต่งภายในอาคารด้านทิศใต้ งานภูมิสถาปัตยกรรม งานจัดหาและปลูกไม้ยืนต้นและไม้พุ่ม รวมถึงงานจัดหาระบบรถขนส่งสาธารณะ อีกด้วย
วันพุธที่ 6 เมษายน 2565
อธิบดีกรมการจัดหางาน ยันไทยมีความพร้อมนำเข้าแรงงาน แจงส่งดีมานต์ให้ประเทศคู่สัญญา MOU แล้วเกือบหนึ่งแสนห้าหมื่นคน
นายไพโรจน์ โชติกเสถียร อธิบดีกรมการจัดหางาน เปิดเผยว่า จากกรณีแรงงานต่างด้าวลักลอบเข้าเมืองผิดกฎหมาย เป็นเหตุให้ประชาชนมีความกังวลในเรื่องการแพร่ระบาดของโรคโควิด – 19
รวมทั้งตั้งขอสังเกตถึงกระบวนการนำเข้าแรงงานข้ามชาติว่ามีความพร้อมและความรวดเร็วเพียงพอหรือไม่ เกี่ยวกับเรื่องนี้กรมการจัดหางาน กระทรวงแรงงาน มีการบริหารจัดการอย่างเป็นระบบโดยคำนึงถึงปัญหาขาดแคลนแรงงานของนายจ้าง สถานประกอบการ และความเสี่ยงในการแพร่ระบาดของโรคโควิด 19 ซึ่งเป็นความปลอดภัยด้านสุขอนามัยของประชาชนในประเทศ
กระทรวงแรงงาน โดยการนำของรัฐมนตรีว่าการกระทรวงแรงงาน นายสุชาติ ชมกลิ่น มุ่งแก้ปัญหาพร้อมกัน 2 มิติ คือ 1.การเปิดให้นำเข้าแรงงานข้ามชาติ 3 สัญชาติ มาทำงานกับนายจ้างในประเทศตาม MoU ซึ่งล่าสุดมีการยื่นดีมานด์ขออนุญาตจ้างคนต่างด้าวคนตามระบบ mouแล้ว167,961 คน โดยแบ่งเป็นนายจ้างที่มีความต้องการจ้างแรงงานสัญชาติเมียนมา 117,029 คน กัมพูชา 38,933 คน และลาว11,999 คน มีการอนุญาตตามคำร้องและส่งให้ประเทศต้นทางรวม 144,709 คน ซึ่งแรงงานสัญชาติกัมพูชา และลาวมีการทยอยเข้ามามาทำงานตามmouแล้วอย่างต่อเนื่องแล้วกว่า 6พันคน
อย่างไรก็ดีแรงงานข้ามชาติสัญชาติเมียนมาซึ่งเป็นที่ต้องการของนายจ้างมากที่สุด ยังคงติดอุปสรรค ด้านความพร้อมในการจัดส่งแรงงานจากผลกระทบความไม่สงบภายในประเทศของประเทศต้นทาง ซึ่งการนำเข้าแรงงานข้ามชาติถือเป็นความร่วมมือ 2 ฝ่ายทั้งประเทศไทย และประเทศต้นทางของแรงงานเอง ฝ่ายไทยไม่สามารถแก้ไขให้ได้ และ 2. การผ่อนผันอนุญาตให้แรงงานข้ามชาติ สัญชาติ เมียนมา ลาว กัมพูชา ที่อยู่ในประเทศไทย ซึ่งมีจำนวน 2,132,469 คน สามารถขออนุญาตทำงานและขออยู่ในราชอาณาจักรไทยโดยไม่ต้องเดินทางกลับประเทศ ซึ่งเป็นทั้งการรักษาจำนวนแรงงานที่มีอยู่ในประเทศ และเพิ่มจำนวนแรงงานไปพร้อมกัน ในส่วนการตั้ง One Stop Service ณ ประเทศต้นทาง เป็นประเด็นที่ละเอียดอ่อนขณะนี้ยังไม่สามารถทำได้ เพราะเกี่ยวข้องถึงการบริหารจัดการของรัฐบาลทั้ง 3 ประเทศ (เมียนมา ลาว กัมพูชา)
“ขอความร่วมมือนายจ้าง สถานประกอบการที่คิดจ้างแรงงานผิดกฎหมาย ให้คำนึงถึงความปลอดภัยด้านสุขภาพของคนในประเทศ ความเสี่ยงจากการแพร่ระบาดของโรคโควิด 19 ไม่จ้างแรงงานต่างด้าวที่เข้ามาโดยผิดกฏหมาย กรมการจัดหางานมีกระบวนการนำแรงงานต่างด้าวมาทำงานกับนายจ้างในประเทศตาม MoU อย่างเป็นระบบ รวมทั้งมาตรการใช้กำลังแรงงานที่มีอยู่ในประเทศเป็นลำดับแรก โดยมีการวางแผนให้ประเทศไทยมีแรงงานต่างด้าวในระบบการทำงานได้ถึงวันที่ 13 ก.พ. 66 ซึ่งคนต่างด้าวที่ได้รับผ่อนผันตามมติคณะรัฐมนตรีในวาระต่าง ๆ หากดำเนินการตามขั้นตอนภายในระยะเวลาที่กำหนด ก็จะสามารถอยู่ในราชอาณาจักรและทำงานในประเทศไทยได้อย่างถูกต้องตามกฎหมาย ไม่ต้องหลบซ่อน มีสวัสดิการและสิทธิตามกฎหมายแรงงานไม่ต่างจากคนไทย ”อธิบดีกรมการจัดหางานกล่าว